să apropie Europa de cetățenii săi prin promovarea valorilor și a realizărilor Europei, conservând în același timp memoria trecutului său;

să încurajeze interacțiunea dintre cetățeni și organizațiile societății civile din toate țările participante, contribuind la dialogul intercultural și aducând în prim plan atât diversitatea, cât și unitatea Europei, o atenție specială fiind acordată activităților menite să dezvolte legături mai strânse între cetățenii statelor membre care formau Uniunea Europeană la 30 aprilie 2004 și cetățenii statelor membre care au aderat după această dată.

Dat fiind faptul că obiectivele generale și cele specifice, precum și acțiunile programului au fost definite de Decizia Consiliului de instituire a programului „Europa pentru cetățeni” 2007-2013, Comisia și Agenția Executivă pentru Educație, Audiovizual și Cultură nu au dispus de o mare marjă de apreciere la punerea în aplicare a programului.

2. Activități principale și punerea în aplicare a programului

PEPC a furnizat sprijin financiar pentru o gamă largă de activități, care au fost desfășurate în cadrul a patru acțiuni.

2.1. Cele patru acțiuni ale programului

Acțiunea 1: Cetățeni activi pentru Europa

Această măsură a oferit fonduri pentru organizarea de întruniri ale cetățenilor din diverse orașe și pentru crearea unor rețele de orașe înfrățite, precum și pentru finanțarea unor proiecte transnaționale și transsectoriale ale cetățenilor. Scopul tuturor activităților respective a fost să îi ajute pe cetățenii din localități diferite și cu culturi diferite să se cunoască și să se înțeleagă mai bine. Această acțiune a inclus și măsuri de sprijin pentru îmbunătățirea calității proiectelor de înfrățire între orașe și ale proiectelor cetățenilor.

Acțiunea 2: Societatea civilă activă în Europa

Această măsură a furnizat sprijin structural pentru grupurile europene de reflecție și organizațiile societății civile și pentru proiectele inițiate de organizațiile societății civile. Scopul a fost consolidarea capacității acestora de a opera la nivel european și, prin urmare, de a contribui la realizarea obiectivelor globale ale PEPC.

Acțiunea 3: Împreună pentru Europa

Evenimente de mare vizibilitate

Această măsură a susținut evenimentele organizate de Comisia Europeană, uneori în cooperare cu statele membre sau cu alți parteneri relevanți, cu scopul de a îmbunătăți cunoștințele cetățenilor europeni cu privire la istoria europeană și la realizările și valorile UE.

Studii, informare și comunicare

Pentru o mai bună înțelegere a cetățeniei active la nivel european, Comisia Europeană a efectuat următoarele studii:

Volunteering in the European Union (Voluntariatul în Uniunea Europeană) (2010)

Study on Maximising the Potential of Mobility in Building European Identity and Promoting Civic Participation (Studiu privind valorificarea la maximum a potențialului mobilității în construirea identității europene și promovarea participării civice) (2011)

Participatory Citizenship in the European Union (Cetățenia participativă în Uniunea Europeană) (2012)

Measuring the Impact of the 'Europe for Citizens' programme (Măsurarea impactului programului „Europa pentru cetățeni”) (2013)

Informațiile referitoare la activitățile programului și la alte inițiative din domeniul cetățeniei au fost furnizate prin intermediul unui site web și al altor instrumente de comunicare (broșuri, pliante și DVD-uri).